MOSKVA 10. januára (SITA/AFP) - V spore Ruska a Bieloruska, pre ktorý boli v nedeľu a v pondelok zastavené dodávky ropy z Ruska do Európy, nakoniec ustúpilo Bielorusko. Vyhlásil to v stredu Alexander Timošenko, hovorca bieloruského premiéra Sergeja Sidorského. Minsk podľa neho na rokovaní s Ruskom odstúpil od požiadavky, aby Moskva platila Bielorusku tranzitné clá za ropu prechádzajúcu bieloruským úsekom ropovodu Družba. Rusko si podľa neho postavilo podmienku, že ak Bielorusi od tranzitných ciel neodstúpia, rokovania nebudú pokračovať.
"Teší nás rozhodnutie zrušiť tranzitné clá, ktoré boli podľa nášho názoru zavedené protiprávne," reagoval na rozhodnutie Bieloruska námestník ruského ministerstva hospodárstva Andrej Šaronov. Rokovania medzi Ruskom a Bieloruskom o obnovení dodávok ropy pokračovali večer v Moskve za účasti podpredsedu bieloruskej vlády Andreja Kobjakova a ruského ministra hospodárstva Germana Grefa.